Leonas

## Kinézet

Kinézete igazából nem általános, képes rajta változtatni. Csupán a személyisége kivetüléseként tekint az arcára, a testére és a megjelenése egyéb jellegzetességeire.

## Jellem

Az Oroszlán a legerősebb és legnagyobb energiájú jegy, hihetetlen belső erővel és kisugárzással bír. Életöröm, optimizmus és elevenség jellemzi. Erős érvényesülési vágy sarkallja, tudja, hogy vezetésre született. Van benne elég bátorság és bizalom az élettel szemben. Szenvedélyes, erős akaratú, a felelősségtudat és a szabadságvágy kellő egyensúlyban van nála. Kitűnő szervező, vezető egyéniség. Szereti és tudja is élvezni az életet. Igazságszerető, nemcsak saját érdekében, legtöbbször másokért is kiáll, nagyvonalú, mindig segít, ha egy bajba szorult a segítségét kéri. Szeret reprezentálni, rendkívül hiú, bókokkal, hízelgéssel mindent el lehet érni nála.

Keveredik a szeretet és az önösség oly módon, hogy az Oroszlán jóságos, jóindulatú, melegszívű, mindig kész adni és adakozni, annak akit rokonszenvesnek talál és azért, hogy saját nagyszerűségét élvezhesse. Ő a külvilágra akar hatást gyakorolni. Bár családfői gondoskodási vágy is él benne, nagyobb, szélesebb kört szeretne maga körül látni, aminek ő a központjában állhasson és mint a Nap fényét, erejét szétsugározhassa. Bőkezű, nagyvonalú, mert ezt tartja méltónak önmagához. Az oroszlán a szó szoros értelmében királyi jegy, mindig van az Oroszlán szülöttben valami fejedelmi önérzet, büszkeség, parancsolni tudó tekintély, még akkor is ha ez gátoltan csak szűkebb körben érvényesül- fölfelé tör, erőit a maga érvényesülésére fordítja, de híveit is magával emeli.

Az Oroszlán általában nyugalmat, fenségességet sugároz magából. Öntudatos személyiség, aki tudatában van saját fontosságának. Mindig szüksége van felsőbbsége elismerésére, hogy azután a neki behódolókat uralkodói tekintéllyel védelmezze. Határozott véleménye van mindenről, és ezt a többi embernek el kell fogadnia. Kitartóan küzd mindenért, amit a fejébe vesz, és ennek érdekében a kockázatoktól sem riad vissza. Hajlamos azt gondolni, neki minden jár, és elvárja környezetétől, hogy meg is adjon neki mindent. Ha belép valahova, muszáj rögtön rá figyelni, minden tekintetet magára vonz. Ha mégsem kapja meg a szükséges figyelmet, nagyon szenved tőle, és mindent megtesz azért, hogy az érdeklődést kiérdemelje.

Az Oroszlán félelme mindig abban gyökerezik, hogy nem ő a győztes. Az egyik gyakori megnyilvánulási formája, ha nem sikerül az élre törnie, az a tévképzete támad, hogy összeesküvés történt ellene. Meg van győződve róla, hiszen másképp hogy nem sikerülhetett volna? Nem gondolja, hogy más is a saját győzelmével van elfoglalva, és nem azzal, hogy őt elgáncsolják, “kisemmizzék”, ellene szövetkezzenek. Hiszen “körülötte forog a világ” - gondolja. A másik gyakori igen veszélyes forgatókönyv a félelemre, a konkurenciától való félelem. Félelem attól, hogy egyszer észreveszik az eddig elért “trónt”, és letaszítják onnan. Valaki letaszítja az egot és maga ül oda. Valószínű, ez hatalmas zuhanás és sokan vannak, akik akkor egy másik módot választanak a figyelem felkeltésére: betegségbe menekülnek.

## Történet

Az argoszi síkság északi szegélyén magasodó hegyekben élt a nemeai oroszlán, s rettegésben tartotta az egész hegyvidéket. A görög mítosz szerint Ekhidna kígyóistennő volt az oroszlán anyja, és az állatot Héra küldte büntetésül erre a vidékre. A fenevad a városhoz közeli területeken garázdálkodott, és addig még senki sem tudta legyőzni, mert bőre az acélnál is keményebbnek bizonyult. Héraklész félisten vállalkozott arra a feladatra, hogy megöli az oroszlánt. Egy kis városban, Kleónaiban szállt meg egy szegény parasztnál, akinek fiával szintén az oroszlán végzett. Héraklész útra kelt, megkereste a vadállat barlangját, és mivel azon két kijárat volt, betömte az egyiket. Az oroszlánt hosszas birkózás után buzogányütéssel elkábította, és puszta kézzel megfojtotta. Az oroszlán azonban még holtában is kemény feladat elé állította Héraklészt, mivel páncélos bőrét nem lehetett lefejteni. Ezért csak a gyémántnál is keményebb oroszlán karmokkal sikerült az állatot megnyúznia. Magára vette az acél keménységű bőrt, így maga is legyőzhetetlenné vált. Visszatérve Kleónaiba, a szegény paraszt feláldozta Zeusz tiszteletére utolsó kosát. Zeusz pedig fia, Héraklész tiszteletére, emlékül az égre helyezte el az oroszlánt, így született meg az oroszlán csillagkép.

## Képességek

**Eleme: Tűz**

**Uralkodó égitest: Nap**

A forró nyári Nap ereje szunnyadozik benne. Tudja valamelyest manipulálni a lángokat és napsugarakat;  égető védőaurát és apró parazsakat könnyedén képes előidézni, de ennél merészebb mutatványokra is képes, csak megfelelő motiváció kell hozzá. Jól viseli a hőt, és nehezen a hideget. Teste forró, így érintése, legyen az akár ütés vagy tapintás, egy parázshoz hasonló égető érzést képes kelteni. Fizikai ereje jelentős, és minél indulatosabb, annál nagyobb. Fizikai tűrőképesség tekintetében szintén az élen jár. Jól viseli a fájdalmat, egy-két pofont nevetve fogad. Ujjaiból karmait előhívva igazi oroszlán módjára képes megmarcangolni valakit.

A hangja is különleges. Ki ne hallotta volna már egy oroszlán bőgését? Ez nála sincs másképp, csak éppen jelentősen felerősítve. Ordításával ablakokat, vagy akár gyengébb falakat is képes betörni, ellenfeleit pedig hátralökni.

**Csillagszellemek**
Zodiákus
♈ ♉ ♊ ♋ **<♌>** ♍ ♎ ♏ ♐ ♑ ♒ ♓

Egyéb

⛎ ☸️